তবু যেন চোরে না শোনে ধর্মের কাহিনী। নতুন বছর ২০১৮ সাল বিশ্বরাজনীতিকে অশান্ত রেখে আমাদের রাজনৈতিক জীবনে সমঝোতার দরজা বন্ধ রেখে ভোট রাজনীতির স্বপ্ন নিয়ে এসেছে। বিদায়ী বছরের শেষ ছিল রংপুরের গ্রহণযোগ্য, নিরপেক্ষ সিটি করপোরেশনের ভোট উৎসব। নতুন বছর ২০১৮ সাল দেশবাসীর সামনে জাতীয় সংসদ নির্বাচনের পর্দা উন্মোচন করে এসেছে। বছরের শুরুতেই ঢাকা উত্তরের মেয়র পদে উপনির্বাচন হতে যাচ্ছে। সরকারি দলের সবুজ সংকেত নিয়ে বিজিএমইএর সাবেক প্রেসিডেন্ট আতিকুল ইসলাম ব্যাপক জনসংযোগে নেমেছেন। বিএনপির জনপ্রিয় প্রার্থী তাবিথ আউয়াল ভোট করবেন এটিই চূড়ান্ত। তবে তিনি এখনো মাঠে নামেননি। অকালপ্রয়াত আনিসুল হকের শূন্য আসনের উপনির্বাচনে কে হাসবেন শেষ হাসি— তা দেখতে এখনো অনেক বাকি।